Vhaḽa vhaṱhannga vho ri u dzhena fhasi ḽa vhuya ḽe nga thavha suvhe. Nga ḽi tevhelaho vha tou ri vhusiku sala nḓuni. I tshi sala i tshi rwa iri ya rathi ndi musi vho no vha muḓini wa Vho Mulima. Sa izwi vho lala vho amba uri vha ḓo fhinduwa, thundu ya u shuma yo ladzwa nnḓa lwe vha tshi swika vha sa vhuye vha dzindela vhaṋe vha muḓini nga u vha vusa. Iḽo ḓuvha vhaṱhannga vho fukudza, vho fukudza. Vha khou shuma hu si na na tshine vha ita vha tshi posa thumbuni. Vha tshi awela, tshavho ndi u kabila maḓi fhedzi. I tshi sala i tshi rwa iri ya vhuvhili ndi musi vho no ḓi ita mushumo u si na vhukono. Maḓuvha mavhiḽi, ḽa vhuraru vhaḽa vhaṱhannga vha mbo ḓi fhedza mushumo. Khevha Shumba na Tendai vho lindela Vho-Badugela vha tshi vhuya afha hayani uri vha vha kupule mabiko. Iḽo ḓuvha Vho-Badugela vho vhuya hayani ḽo no tou swifhala vhukuma. A huna zwiṅwe zwo vha lengisaho arali hu si u tou ḓilengisa u itela uri Shumba na Tendai vha ṅale vha ṱuwe.